Avainsanat

Tiivistelmä



Avainsanat

1. Kumoamiskanne - Kumoamisperuste, jossa on kyseenalaistettu jonkin muun toimielimen kuin vastaajana olevan toimielimen toiminta - Tutkittavaksi ottaminen - Sellaisen toimielimen asema oikeudenkäynnissä, jonka toiminta on tällä tavoin kyseenalaistettu - Pelkkä mahdollisuus osallistua väliintulijana

(EY 230 artikla)

2. Uusien jäsenvaltioiden liittyminen yhteisöihin - Liittymisasiakirjojen pöytäkirjat ja liitteet - Kuuluminen primäärioikeuden määräysten muodostaman oikeusjärjestelmän soveltamisalaan

3. Liikenne - Maantieliikenne - Itävallan kautta kulkevia tavarakuljetuksia koskevat erityiset säännökset - Raskaille tavarankuljetusajoneuvoille vahvistettu ekopistejärjestelmä - Matkojen kynnysluvun ylittymiseen perustuva ekopisteiden vähennys - Vähennyksen porrastaminen useille vuosille - Pätemättömyys

(Vuoden 1994 liittymisasiakirjan pöytäkirjan N:o 9 11 artiklan 2 kohdan c alakohta ja liitteessä 5 oleva 3 kohta; neuvoston asetuksen N:o 2012/2000 1 artikla ja 2 artiklan 1 ja 4 kohta)

4. Liikenne - Maantieliikenne - Itävallan kautta kulkevia tavarakuljetuksia koskevat erityiset säännökset - Raskaille tavarankuljetusajoneuvoille vahvistettu ekopistejärjestelmä - Matkojen kynnysluvun ylittymiseen perustuva ekopisteiden vähennys - Jako jäsenvaltioiden välillä siinä suhteessa, jossa ne ovat vaikuttaneet kynnysluvun ylittymiseen - Sallittavuus

(Vuoden 1994 liittymisasiakirjan pöytäkirjan N:o 9 11 artiklan 6 kohta ja 16 artikla)

5. Liikenne - Maantieliikenne - Itävallan kautta kulkevia tavarakuljetuksia koskevat erityiset säännökset - Raskaille tavarankuljetusajoneuvoille vahvistettu ekopistejärjestelmä - Matkojen kynnysluvun ylittymiseen perustuva ekopisteiden vähennys - Asetuksen N:o 2012/2000 mukainen laskentamenetelmä - Pätevyys - Ekopisteiden keskimääräiseen käyttöön perustuvaa laskentamenetelmää ei voida hyväksyä

(Vuoden 1994 liittymisasiakirjan pöytäkirjan N:o 9 liitteessä 5 olevat 2 ja 3 kohta; neuvoston asetus N:o 2012/2000)

Tiivistelmä

$$1. Kumoamiskanne voidaan nostaa vain sitä toimielintä vastaan, joka on antanut kanteen kohteena olevan toimen. Kuitenkin olosuhteisiin, jotka vaikuttavat tämän toimen lainmukaisuuteen, voidaan vedota tällaisen kanteen tueksi, vaikka ne koskisivat muun kuin vastaajana olevan toimielimen toimintaa. Toimielin, jonka toiminta on tällä tavoin kyseenalaistettu, ei voi osallistua asian käsittelyyn asianosaisena, mutta se voi väliintulijana tukea toista asianosaista.

( ks. 32-34 kohta )

2. Liittymisasiakirjan pöytäkirjat ja liitteet ovat primäärioikeuden määräyksiä, joiden täytäntöönpanon lykkääminen, muuttaminen tai kumoaminen on mahdollista ainoastaan alkuperäisten perustamissopimusten muuttamista koskevassa järjestyksessä, jollei liittymisasiakirjassa toisin määrätä.

( ks. 62 kohta )

3. Vuoden 1994 liittymisasiakirjassa olevan pöytäkirjan N:o 9 liitteen 4 ja asetuksen (EY) N:o 3298/94 muuttamisesta Itävallan kautta kulkeville raskaille tavarankuljetusajoneuvoille vahvistetun ekopistejärjestelmän osalta annetun asetuksen N:o 2012/2000 1 artikla ja 2 artiklan 1 ja 4 kohta ovat pätemättömiä siltä osin kuin niissä säädetään tämän pöytäkirjan 11 artiklan 2 kohdan c alakohdassa säädetyn matkojen kynnysluvun ylittymiseen perustuvan ekopisteiden vähennyksen porrastamisesta usealle vuodelle.

Vaikka neuvosto tilanteessa, jossa asiasta vastaavat kansalliset viranomaiset ovat viivytelleet luotettavien tilastotietojen toimittamisessa, voi porrastaa ekopisteiden vähennyksen ylittymisen toteamista seuraavan vuoden päättymisen jälkeiselle ajalle, vaikka mainittu vähentaminen mainitun seuraavan vuoden jäljellä olevina kuukausina johtaisi siihen kohtuuttomaan seuraukseen, että käytännössä kaikki Itävallan kautta kulkeva tavaroiden kauttakulkuliikenne loppuisi, on useammalle vuodelle tapahtuva porrastaminen ristiriidassa mainitun pöytäkirjan liitteessä 5 olevan 3 kohdan kanssa, jossa "seuraava vuosi" ekopisteiden määrän vahvistamiseksi vähentämistapauksessa koskee selvästi ajallista, yhden vuoden pituista järjestelmää. Tämän ilmaisun mukaisesti neuvosto voi, ottaakseen huomioon luotettavien tilastotietojen toimittamisesta johtuneet viivästykset, soveltaa ekopisteiden vähennystä yhden vuoden pituisena ajanjaksona, joka alkaa kulua myöhempänä päivämääränä.

( ks. 60, 63, 71, 74-77 ja 85 kohta )

4. Vuoden 1994 liittymisasiakirjassa olevassa pöytäkirjassa N:o 9, joka koskee maantie- ja rautatieliikennettä sekä yhdistettyjä kuljetuksia Itävallassa, Itävallan kautta kulkeville raskaille tavarankuljetusajoneuvoille vahvistetun ekopistejärjestelmän mukaan tapahtuva ekopisteiden jako jäsenvaltioiden välillä kuuluu komissiolle ja mahdollisesti neuvostolle mainitun pöytäkirjan 11 artiklan 6 kohdan ja 16 artiklan nojalla. Koska pöytäkirjassa ei ole todettu, minkä menetelmän mukaisesti ekopisteet tulisi jakaa jäsenvaltioiden välillä, yhteisön toimielimillä on tältä osin laaja harkintavalta.

Päättäessään jakaa tällaisen vähennyksen jäsenvaltioiden välillä siinä suhteessa, jossa ne ovat vaikuttaneet matkojen vahvistetun kynnysluvun ylittymiseen, neuvosto ei ylitä harkintavaltansa rajoja.

( ks. 80-84 kohta )

5. Ekopisteiden vähentämisessä käytettävä laskentamenetelmä, joka on säilytetty vuoden 1994 liittymisasiakirjassa olevan pöytäkirjan N:o 9 liitteen 4 ja asetuksen (EY) N:o 3298/94 muuttamisesta Itävallan kautta kulkeville raskaille tavarankuljetusajoneuvoille vahvistetun ekopistejärjestelmän osalta annetussa asetuksessa N:o 2012/2000, on sekä pöytäkirjan sanamuodon että hengen mukainen. Mainitun pöytäkirjan liitteessä 5 olevissa 2 ja 3 kohdassa viitataan raskaiden tavarankuljetusajoneuvojen keskimääräiseen NOx-päästöarvoon eikä ekopisteiden lukumäärän fiktiiviseen laskelmaan.

Laskentamenetelmä, jossa käytännössä käytettyjen ekopisteiden kokonaismäärä jaetaan rekisteröityjen matkojen kokonaismäärällä, vaikkei käytettyjen ekopisteiden kokonaismäärässä oteta lainkaan huomioon matkoja, joihin liikenteenharjoittajan olisi pitänyt käyttää ekopisteitä, mutta tämä ei ole sitä tehnyt (ns. "laittomat" matkat), siitä huolimatta, että tässä samassa laskelmassa "laittomat" matkat on sisällytetty suoritettujen matkojen kokonaismäärään, ei ole mainitun pöytäkirjan liitteessä 5 olevien 2 ja 3 kohdan mukainen.

( ks. 91-93, 96 ja 97 kohta )